**Reinhard Fößmeier** (naskiĝis en 1955 en Burghausen) ankaŭ literumata *Reinhard* respektive per esperanta persona nomo *Renardo Fössmeier*, estas germana esperantisto, emerita doktoriĝinta matematikisto kaj informadikisto vivanta en Munkeno. En 1977, li kun Fritz Hilpert fondis la Esperanto-Junularon Munkeno kaj daŭre aktivas en la loka Esperanto-movado. Post studado en la Teknologia Universitato Munkeno (TUM), li interalie inter 1982 kaj 1990 revenis tien kiel docento en la fakultaro de informadiko, poste de 1990 ĝis 2015 laboris kiel fakulo en pluraj firmaoj (1990 – 2001 *IXOS SOFTWARE AG*, 2001 – 2015 *Softlab GmbH* kaj posteuloj) kaj inter 2015 kaj 2021 agis kiel sendependa informadika konsilisto. Li estas membro de la Akademio Internacia de la Sciencoj en San Marino. En 1999 kaj 2000 li estis kandidato por la titolo de "Esperantisto de la Jaro". Flanke li ekde 1979 funkcias kiel ekzamena komisaro de Germana Esperanto-Instituto. Reinhard Fößmeier plurfoje prelege varbis por partoprenado en Vikipedio kaj kontribuas al la Vikipedio en Esperanto per la uzantonomo *Renardo la vulpo*, ĝis marto 2016 per malnova uzantonomo *Aisano*.

Krom la eldonaĵoj menciitaj sube, en 2013 li esperantigis du novelojn por la Esperanta eldono de la novelaro *The Adventures of Sherlock Holmes (La aventuroj de Sherlock Holmes) de Arthur Conan Doyle.*

Kune kun Hans Michael Maitzen, Fößmeier komentis Esperantajn tradukojn de la buleo *Inter gravissimas* (latine: "inter la plej gravaj" taskoj de la papa ofico) de la papo Gregorio la 13-a, en kiu interalie temis pri farendaj decidoj por la gregoria kalendaro, laŭ kiu intertempe ĉiuj homoj organizas sian vivon  kaj la artikolon  *Reise eines deutschen Professors ins Eldorado* ("vojaĝo de germana profesoro en la Eldoradon *de Ludwig Boltzmann. En 2014 li per Esperanta traduko de la novelo* The roads we take *("La vojoj kiujn ni prenas") de O. Henry gajnis premion en la literatura konkurso* Liro-2014 *de la revuo La Ondo de Esperanto*

En 2024 li nomumiĝis kiel honora membro de la Esperanto-Klubo Munkeno.

Elektitaj eldonaĵoj
-------------------

prelegante pri la vikimedia komunejo fine de 2022
* **Originalaj:**
	+ Priskribo de alproksimaloj kiel abstraktaj komputo-strukturoj laŭ la ekzemplo de la reelaj nombroj, 1989
	+ Kalkul-tabeloj, parto el artikolaro "*Enkonduko en la aŭtomatan daten-prilaboradon*"
	+ kontribuo al "La arto labori kune : festlibro por Humphrey Tonkin", UEA, Roterdamo, 2010

* **Tradukoj:**
	+ Naskiĝo de la Rustimuna Ŝtalrato: Romano. Harry Harrison. Tradukis el la angla Reinhard Fössmeier, Edmund Grimley Evans, Rob Helm, Konrad Hinsen, Pierre Jelenc, Jorge Llambias, Kevin Schoedel, Mark Weddell. — Jekaterinburg: eldonejo Sezonoj, 224 paĝoj, 1996

Referencoj
----------

1. ↑  informo en la retejo obalkyknih.cz kaj aŭtoritata datumbazo de la Naciaj Bibliotekoj de Ĉeĥio (NK ČR) (ĉeĥe)
2. ↑  sinprezento en sia propra retejo (esperante)
3. ↑  profesiaj indikoj de li (esperante)
4. ↑  koncizaj informoj pri li en la retejo de AIS, jen esperante, sed ankaŭ haveble en pluraj aliaj lingvoj
5. ↑  Aleksander Korĵenkov: artikolo "Arthur Conan Doyle. La aventuroj de Ŝerloko Holmso" en la revuo La Ondo de Esperanto (esperante)
6. ↑  prezento de la libro "La gregoriana kalendara reformo" en la retejo *esperanto-buecher.de* (esperante)
7. ↑  artikolo *Neues Buch über Boltzmann* (germane: Nova libro pri Boltzmann) en retejo de la Aŭstria Esperanto-Federacio el septembro 2021 (germane)
8. ↑  Aleksander Korĵenkov: artikolo "Literatura konkurso Liro-2014" de januaro 2015 en la revuo La Ondo de Esperanto (esperante)

Eksteraj ligiloj
----------------

* Oficiala retejo (germane, esperante, itale kaj angle)

  



|  |  |
| --- | --- |
| Bibliotekoj | * PeEnEo: 532889
* GND: 1074203224
* LCCN: n2007029117
* VIAF: 162012982
* ISNI: 0000000374921024
* BIBSYS: 90124336
* NKC: xx0233147
 |